J. Blanár, poslanec: (2005-10-26):
Poisťovne zdôvodňujú zvyšovanie; tieto poisťovne, ktoré dnes vykonávajú povinné zmluvné poistenie zo zákona a majú na to licenciu od úradu pre finančný trh, okrem iného zdôvodňujú zvyšovanie poistného nutnosťou financovať deficit z bývalého zákonného poistenia, o ktorom som teraz hovoril. Poistné pre príslušný kalendárny rok musí obsahovať aj položku, z ktorej sa financuje tento deficit, to znamená cena sa skladá z viacerých položiek a jedna z tých položiek je určená práve na financovanie tohto dlhu. Táto položka sa pohybuje od 10 do 15 % hodnoty ceny poistného. Čo je však zaujímavé, že poisťovne dlh, teda túto časť poistného, ktorú vybrali na splácanie tohto dlhu, si odsúhlasili, že ho nebudú prevádzať na tento špeciálny účet určený na tento účel, ale že si jednoducho tie finančné prostriedky ponechajú. Je to za rok 2004 a je to výške 1 miliarda 55 miliónov slovenských korún, ktoré vybrali od tých, ktorí si poistili motorové vozidlo. Tieto finančné prostriedky nie sú na tom účte, ale sú u jednotlivých poisťovní. Samozrejme, že nemusím podotýkať, že prispievajú poisťovne vždy svojím podielom na trhu v tom konkrétnom roku, v ktorom pôsobia. Ak to oni neodviedli za ten rok 2004, tak sa pýtam, akým spôsobom to chcú urobiť v budúcnosti, keď ten podiel na trhu sa určite zmení. Zrejme pravda je kdesi inde. Tieto fakty si môžete všetci overiť vo výročnej správe o stave poisťovníctva za rok 2004, ktorú prerokovala vláda Slovenskej republiky 29. 6. 2005. A samozrejme, že tento krok odobrila bez akýchkoľvek výhrad. Z tohto dôvodu navrhujeme v našom návrhu zákona, aby sa skončilo toto skrývanie sa za týmto dlhom poisťovňami, aby ten dlh, ktorý sa bude nejakým spôsobom formovať podaniami všetkých tých, ktorí boli poškodení počas obdobia ešte pred demonopolizáciou, to znamená pred 1. 1. 2002, aby prešiel na štát. Poisťovne pripravia podklady, ktoré budú mať z jednotlivých rozhodnutí od súdov, postúpia ich Slovenskej kancelárii poisťovateľov, všetko toto posúdi Úrad pre finančný trh, ktorý je na to určený, a posúdi aj oprávnenosť a potom to zaplatí. Myslíme si, že tento dlh jednoducho je len spôsob na skrývanie sa za týmto dlhom pre poisťovne, veľmi dobrý na to, aby si odôvodňovali svoje zvyšovanie povinného zmluvného poistenia. Ja som v úvode hovoril, že táto časť tej kalkulácie sa pohybuje od 10 až 15 %, záleží od roka a tá výška vôbec nie je taká veľká, ako ju odhadovali, pretože odsúhlasili si pre tento rok 2005 iba 800 miliónov na tento dlh. Čiže z tohto dôvodu nie je vôbec žiadne opodstatnenie, aby to naďalej mali na svojich pleciach, v úvodzovkách, podotýkam, poisťovne, ale aby to mal štát pod kontrolou, čo malo hneď od začiatku a poviem aj jeden príklad. V Maďarskej republike napríklad toto bolo hneď po demonopolizácii urobené a štát po autorizácii všetkých nákladov uhrádza túto sumu. Je tu, samozrejme, možno namieste otázka, že poviete: Dobre, ale prečo by to mali všetci daňoví poplatníci zaplatiť! Všetci daňoví poplatníci rovnako zaplatili aj iné náhrady, ktoré určitým spôsobom sú vyberané od motoristov a vôbec nesmerujú tam, kam by mali smerovať. A keď si zoberieme, že v podstate dnes každý je určitým spôsobom dotknutý vlastnením motorového vozidla, tak je to omnoho lepšie ako každoročne pomáhať tomu, aby mali zisky poisťovne. Ja len poslednú vec poviem. Pre tento rok napríklad Česká poisťovňa Slovensko zvyšuje poistné pre jednotlivé kategórie od 11 až do 19 %. Čiže keď si zoberieme túto výšku a predtým zvyšovanie poistného, ktoré sa pohybovalo 30, 20 %, 15, teda 20 až 19, teraz hovorím o rozmedzí od 11 do 19 podľa kubatúr, tak vidíme, že je tu priestor na to, aby poistné nemuselo rásť, a práve tým, že nebudú musieť poisťovne si to dávať do poistného, a skutočne budeme vidieť, aké sú tie náklady. Chcel by som vás poprosiť, aby ste zvážili celú túto argumentáciu, o ktorej hovoríme v záujme občanov, ktorí naozaj každoročne znášajú tieto náklady, a je to čoraz horšie predovšetkým pre tie slabšie skupiny, príjmové skupiny, ktoré potrebujú k svojmu životu aj prevádzkovať motorové vozidlo. Ďakujem pekne za pozornosť.